Genre: Other

Rocker.si: Eva, v svoji dolgoletni in uspešni glasbeni karieri si tvorila zgodovino skupaj z zasedbami Make Up2, Laibach, The Stroj, Pointblack in še mnogimi drugimi. Zakaj si se torej odločila in sestavila novo skupino? Od kje sploh ime Evil Eve, si v resnici zlobna Eva? Evil Eve: S fanti se poznamo že dlje časa in naše glasbene poti so se v preteklosti prepletale pri različnih projektih od Retrotaetra do Stroja. Nekako je bilo samo vprašanje časa, kdaj bomo naredili svoj bend. Ime Evil Eve je prišlo čisto na koncu, gre pa za moj vzdevek iz srednje šole. Ko smo imeli že skoraj vse pesmi za album, smo se naenkrat zavedli, da sploh še nimamo imena! To je bila za nas najtežja izbira. <p/> Rocker.si: Glasbo v večini piše Jure Golobič, ti pa si v skupini tista, ki skrbi za besedila? Vaša pesem ' Ne bi, hvala ' ima precej hudomušno besedilo, ki hkrati vsebuje ravno pravšnjo mero provokacije, bodo tudi ostala besedila peljala v to smer? Od kje črpaš navdih za besedila? Evil Eve: Z Juretom sem sodelovala že pri več projektih in ga izredno cenim kot avtorja. Pomembno se mi zdi, da avtor glasbe in tekstopisec sodelujeta že v samem procesu nastajanja pesmi in nisem pristaš ' skladb po naročilu ' oziroma ' na ključ '. Jure tako najprej ustvari osnovo, potem nastaja sočasno besedilo, za katerega inspiracijo črpam iz vibracij, ki mi jih daje sama glasba, v kombinaciji z lastnimi življenjskimi izkušnjami. Na koncu vse skupaj aranžmajsko zapakiramo na vajah in vsak prispeva svoj delček v mozaiku. Besedila na prihajajočem albumu, ki je trenutno narejen nekje do polovice, bodo odražala različne življenjske tematike - od odnosov med moškimi in ženskami do odnosov med ljudmi nasploh. <p/> Rocker.si: Nedavno ste na koncertu skupine Requiem nastopili kot gostje in tako izgubili odrsko nedolžnost, če se smem tako izrazit. Za prvi nastop je Kino Šiška kar velika koncertna dvorana, kakšni so bili občutki pred koncertom? Kakšna so bila vaša pričakovanja? Evil Eve: Glede na to, da smo igrali kot prva od dveh predskupin in to ob 21h, pa še neznano ime na sceni, sem pričakovala največ 5 ljudi pod odrom. Ko sem videla prijetno popolnjeno dvorano, sem bila šokirana in vesela obenem. Pričakovali nismo nič, želeli smo le dobro odigrati, zato so nas izjemno pozitivne kritike in recenzije prijetno presenetile in nam dale še več spodbude za naprej. <p/> Rocker.si: Na koncertu je bilo opazno, da na odru poskrbiš tudi za pravi show. Med drugim si se na koncertu kar nekajkrat preoblekla, nastopila kot ' zapeljiva hudičevka ' ali bolje rečeno prava rock mačka, v nastop pa imate vključen celo sexy ples Teje Britovšek, ki nedvomno ' rajca ' moški del publike... Se vam zdi vizualna predstava skupine pomemben faktor za obiskovalce koncerta? Evil Eve: Muze se izražajo skozi vse kanale, ne samo skozi glasbo – torej tudi skozi fotografije, videospote, odrsko prezenco, oblačila, nenazadnje tudi skozi odgovore v intervjujih... Pomembno se mi zdi, da je to konsistentno s tem, kar si tudi v zasebnosti. Sama imam rada izvajalce, ki znajo obiskovalcem koncertov ponuditi celoten paket, ne le točno odigrane note – in tu ne gre za neko ' golo afnarijo ': Marilyn Manson, Rammstein, Pink - in nenazadnje tudi Laibach - recimo odlično uprizarjajo svojo glasbo skozi vse kanale. To, da je na koncertu v Kinu Šiška poleg igralca Bojana Beštra nastopila Teja Britovšek, je bil del promocije našega novega videospota – odigrala sta enega od prizorov in z odra metala dolarske bankovce, kar ima seveda svojevrstno simboliko. V Kinu Šiška smo si privoščili malce več šova kot običajno, ker je pač velik oder. In velik oder to dopušča, če ne celo zahteva. <p/> Rocker.si: Eva, ima zasedba Evil Eve sedaj pri tebi absolutno prednost pred ostalimi zasedbami, s katerimi prav tako sodeluješ? Evil Eve: Tako je, saj je to moj avtorski projekt in edini bend, ki sem ga dejansko sama tudi ustanovila – pri ostalih sem se priključila kasneje in pomagala po svojih močeh - in v Evil Eve bom združila vse izkušnje in znanje, pridobljeno v zadnjih 10 letih. Ta bend je nastal zaradi naše skupne želje po koncertiranju in ustvarjanju in nabralo se je avtorskih pesmi za vsaj dva albuma. Zato bomo vse pesmi najprej dali skozi sito in pripravili skupek tistih, ki bodo svoje mesto na koncu našle na albumu. <p/> Rocker.si: Posnete imate že skladbe za vaš prvenec, kdaj ga lahko pričakujemo? Kakšen bo naslov? Nam lahko razkriješ morda kakšno zanimivo podrobnost o vašem prihajajočem prvencu? Evil Eve: Promocija singla in spota Ne bi hvala nam je malce prekrižala načrte in nam vzela tisti čas, ki bi ga sicer namenili nadaljnjemu ustvarjanju in miksanju albuma, ampak ker je bila skladba sprejeta na kompilacijski album ' Hočemo dobro glasbo ', smo to seveda izkoristili, da se predstavimo širši javnosti. Izid albuma načrtujemo spomladi, nimamo pa točno določenega datuma, ker delamo vse predvsem po občutku in po svojih časovnih in finančnih zmožnostih – vsi imamo še službe in bendu namenjamo pravzaprav ves prosti čas. <p/> Rocker.si: Za skladbo ' Ne bi, hvala ' ste posneli tudi video, ki je na televizijskih kanalih po njihovi oceni naletel na cenzuro, zaradi bojda preveč seksualnih in nekaj spornih kadrov. Si pričakovala, da se bo to zgodilo? Kako se je sploh rodila ideja za takšen scenarij? Evil Eve: Scenarij in režijo je prevzel Miha Knific, ki ga kot umetnika zelo cenimo in smo mu v celoti prepustili taktirko. Veseli smo, da spota ni zgolj posnel, ampak je dodal svojo umetniško noto. Da se spot cenzurira, me preseneča, saj je danes v medijih veliko število zadev, ki so resnično moralno sporne. Od dečkov, ki v prime time terminih kakajo na pol nagi na stranišču pa do risank, v katerih prevladuje predvsem nasilje. Prav nova risanka Mihe Knifica ' Pikapolonica hoče odrasti ' je recimo lep primer tega, kako si sama predstavljam dobro, poučno in otroku prijazno ter primerno risanko. Ne razumem, kaj je tako presneto spornega v našem spotu. <p/> Rocker.si: Želiš preko skupine Evil Eve in glasbe rušiti tabuje v Sloveniji, ki so roko na srce očitno še vedno prisotni? Boste tudi v prihodnje strmeli k provokaciji in k prepovedanim stvarem? Evil Eve: Ne vem, če je naš spot kakšna pretirana provokacija – jaz ga bolj vidim kot izdelek, ki sili gledalca k razmisleku o današnji družbi in kulturi. Sicer pa vidik, s katerega gledalec gleda spot, razkriva pravzaprav njega samega in to do golega! Na drugi strani pa se sprašujem, kaj je z vidika povprečnega gledalca za Evo Breznikar po 6 letih delovanja pri Laibach še provokacija? To, da se v spotu pojavi nuna, zagotovo ne, haha. Kot bend se v prihodnje predvsem prepuščamo glasbeni domišljiji in kamor nas bo zanesla pot, nas bo zanesla. Pomembno je, da smo kreativni, ne pa preračunljivi. Ostajamo v poprock maniri, čeravno se bo na albumu našlo tudi kaj tršega ali bolj alternativnega. <p/> Rocker.si: Kakšni so vaši cilji v bližnji prihodnosti? Kako se boste lotili slovenske publike? Evil Eve: Zavedamo se, da ne glede, na kateri točki je nek bend, pridejo pozitivni in tudi negativni odzivi. Nekateri name še vedno gledajo z nekim predsodkom, ampak po drugi strani je pa tudi lepo, ko pride kdo prvič na koncert in se mi potem v backstageu opravičuje, češ da se je ' malo zmotil '. Večinoma imajo predsodek tisti, ki niso bili niti na enem mojem koncertu, na raznih forumih pa se lahko prikladno skrivajo za psevdonimi in dajejo žaljive komentarje brez tehtnih argumentov. Na drugi strani pa nas veliko ljudi tudi spodbuja. Naš cilj je trenutno izdaja albuma in temu posvečamo vso svojo energijo. Veseli smo, da imamo vedno več podpornikov in tudi koncerti lepo kapljajo, čeprav jih do izida albuma, sploh pa v tej recesiji, nismo pričakovali. Zato je toliko bolj dobrodošlo, da imamo koncertni repertoar že pripravljen, čeprav ga še vedno dodelujemo, dodajamo, odvzemamo. <p/> Rocker.si: Eva, pri tebi sem med drugim zasledila, da pod imenom Evil Eve deluješ tudi kot oblikovalka unikatnih izdelkov. Nam lahko poveš kaj več o tem? Kaj delaš, kako delaš, kje prodajaš izdelke? Torej si ti ta, ki skrbi za vizualno podobo članov Evil Eve? Evil Eve: Ustvarjati sem začela, ker sem bila vedno na lovu za dobrimi kosi za na oder, in pri nas jih težko dobiš ali pa so predragi. Zato sem se dela naposled lotila sama. Spodbudila pa me je prijateljica, ki mi sicer že vrsto let izdeluje oblačila za na oder in se predstavlja pod imenom Diktator Fashion Lab. Skozi leta sodelovanja je opazila, da imam vedno dovolj idej za kakšne nove, drugačne dodatke, in me je ves čas spraševala, zakaj kakšnega kosa še sama ne naredim. Sicer sem bila že kot majhna deklica likovno zelo aktivna, zato za moje bližnje niti ni bilo presenečenje, da sem naposled začela ustvarjati odbite kose iz najrazličnejših materialov - od zobnikov do usnja. Moje delo je vidno na facebook.com / EvilEveDesign in to je moj hobi poleg glasbe. <p/> Za vizualno podobo članov pa ne skrbim jaz, ampak kar vsak sam. Moje obleke ustvarja Diktator Fashion Lab po vnaprejšnjih skupnih idejah. Tu in tam izdelam za koga od fantov kak kos. Za kitarista sem naredila klobuk in za klaviaturista kravato iz usnja. Fantje imajo že sami in v svojem zasebnem življenju nek stil, ki ga nosijo in živijo, in ta lepo sovpada tudi z našim odrskim nastopom. Se mi pa kot ženski zdi fajn, da nimam v bendu nekih razcapanih zanemarjenih hipijev, ki bi svoj ne-okus opravičevali s trditvami, da ' obleka ni pomembna '. Karakter človeka se odseva skozi vse, tudi skozi obleko in stil in nenazadnje, če hočete, tudi skozi to, kar prileti iz ust nekoga. Meni so fantje v bendu več kot samo bend. Vem, da lahko kateregakoli pokličem opolnoči in prosim za pomoč, če bi jo potrebovala. <p/> Rocker.si: Znana si bila kot izvrstna plavalka, sploh najdeš še kaj časa in obiščeš še kdaj bazen, glede na to, koliko stvari se ti v življenju dogaja. Od kje črpaš vso to energijo, da ne pregoriš? Evil Eve: Vse, kar počnem, izhaja iz športa. Šport mi je dal več kot samo medalje. Ta hip časa za obisk bazena nimam. In ja, včasih tudi pregorevam. <p/> Rocker.si: Čisto za konec pa še, kaj bi rada sporočila bralcem našega portala Rocker.si? Evil Eve: Ne sodite ljudi (in bendov), dokler se ne prepričate na lastne oči in ušesa na koncertu!